Virallinen lehti nro C 096 , 08/04/1999 s. 0140



KIRJALLINEN KYSYMYS E-2719/98 esittäjä(t): Leonie van Bladel (UPE) neuvostolle (1. syyskuuta 1998) Aihe: Väestön ikääntymisestä johtuva puute mehiläishoitajista Euroopassa 1. Onko ministerineuvosto tietoinen, että Euroopan harrastelijamehiläishoitajat ikääntyvät, minkä vuoksi mehiläiskantojen tilanne vaarantuu? 2. Onko neuvosto tietoinen, että mehiläishoidon alalla on rakenteellisia ongelmia osittain sen vuoksi, että tuotantoalueiden määrä on vähentynyt viime vuosien aikana ja että hehtaaria kohti ei suositella pidettäväksi enempää kuin neljää mehiläispesää? 3. Onko neuvosto tietoinen, että viimeisen viidentoista vuoden aikana mehiläispesien määrä on vähentynyt kolmanneksella, vaikka hunajan kysyntä on kasvanut? 4. Onko neuvosto tietoinen, että monet puutarhurit käyttävät mieluiten mehiläisiä vihannesten ja hedelmien pölytyksessä? 5. Miten mehiläishoitajien ikääntymisen mukanaan tuomia ongelmia voitaisiin neuvoston mukaan torjua? 6. Onko neuvosto valmis innostamaan nuoria mehiläisten kasvatukseen kouluissa järjestettävien tiedotuskampanjoiden avulla? 7. Onko neuvoston mukaan mahdollista tukea mehiläispesien ylläpitoa taloudellisesti? Vastaus (22. lokakuuta 1998) Neuvosto on tietoinen arvoisan parlamentin jäsenen mainitsemista erityisongelmista. Neuvosto ei ole kuitenkaan saanut komissiolta käsiteltäväkseen ehdotuksia, jotka koskisivat erityisesti kysymyksessä esiintuotuja kohtia. Neuvosto palauttaa mieliin, ettei mehiläishoidon alalla ole tällä hetkellä olemassa yhteistä markkinajärjestelyä. Näin ollen mahdollisesti toteutettavat toimenpiteet ovat rajallisempia kuin muilla maatalouden aloilla, joilla on olemassa yhteinen markkinajärjestely. Kuultuaan Euroopan parlamenttia neuvosto antoi 25. kesäkuuta 1997 asetuksen (EY) 1221/97 hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä(1). Tämän asetuksen soveltamista koskevat yksityiskohtaiset säännöt on annettu komission asetuksella (EY) 2300/97(2). Edellä mainitun neuvoston asetuksen tarkoituksena on kehittää hunajan tuotannon ja kaupan pitämisen edellytyksiä Euroopan unionissa säätämällä osallistumisesta kansallisiin ohjelmiin perustuvien toimien rahoitukseen. Toimet, jotka voidaan sisällyttää näihin ohjelmiin, ovat seuraavat: a) mehiläishoitajille ja mehiläishoitajien yhteenliittymien hunajanjalostuslaitoksille annettava tekninen apu hunajan tuotanto- ja keräämisolosuhteiden parantamiseksi; b) varroapunkin aiheuttaman taudin ja siihen liittyvien tautien torjunta; mehiläispesien käsittelyolosuhteiden kehittäminen; c) siirtohoidon järkeistäminen; d) toimenpiteet hunajan fysikaalis-kemiallisia ominaisuuksia määrittävien laboratorioiden tukemiseksi; e) yhteistyö hunajan laadun parantamista koskevien soveltavien tutkimusohjelmien toteuttamiseen erikoistuneiden tahojen kanssa. Voidakseen päästä osallisiksi osarahoituksesta jäsenvaltioiden on suoritettava tutkimus mehiläishoitoalan rakenteesta alueellaan sekä tuotannon että kaupan pitämisen osalta. Yhteisö osallistuu kansallisten ohjelmien rahoitukseen 50 prosenttiin asti jäsenvaltioille aiheutuvista kuluista. Asetuksessa säädetään, että komissio esittää Euroopan parlamentille ja neuvostolle joka kolmas vuosi kertomuksen tämän asetuksen soveltamisesta. Neuvosto katsoo tässä vaiheessa, että edellä mainitussa asetuksessa otetaan asianmukaisella tavalla huomioon sekä talousarvion asettamat rajoitukset että mehiläishoitoalan tärkeimmät tämänhetkiset tarpeet. (1) EYVL L 173, 1.7.1997, s. 1. (2) EYVL L 319, 21.11.1997, s. 4.